DA Den Europæiske Unions Tidende C 238/25

Sag anlagt den 9. juni 2011 — Den Hellenske Republik mod Kommissionen

(Sag T-294/11)

2011/C 238/44

Processprog: græsk

Parter

Sagsøger: Den Hellenske Republik (ved I. Chalkias og S. Papaiioannou)

Sagsøgt: Europa-Kommissionen

Sagsøgerens påstande

— Sagsøgeren gives medhold i sagen.

— Kommissionens gennemførelsesafgørelse af 15. april 2011 om udelukkelse fra EU-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), for så vidt angår den del, der vedrører de finansielle korrektioner, som er pålagt Den Hellenske Republik, annulleres eller, subsidiært, ændres.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Den Hellenske Republik har i sit søgsmål nedlagt påstand om annullation af Kommissionens afgørelse af 15. april 2011 om udelukkelse fra EU-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) meddelt under nummer K(2011) 2517 og offentliggjort i Den Europæiske Unions Tidende (EUT L 102, s. 33) under nummer 2011/244/EU, for så vidt angår den del, der vedrører de finansielle korrektioner, som er pålagt Den Hellenske Republik for sektorerne for a) produktionsstøtte til olivenolie b) finansieringsudgifter til FO-GIS (Fortegnelse over olivendyrkningsarealer — Det Geografiske Informationssystem) og c) direkte støtte (agerbrugsområde).

Hvad angår korrektionen for sektoren for produktionsstøtte til olivenolie har sagsøgeren for det første gjort gældende, at Kommissionen har anlagt et fejlagtigt skøn af de faktiske omstændigheder, eftersom den grundlæggende kontrol af ordningen regelmæssigt finder sted med kun minimale mangler, som ikke berettiger en korrektion på henholdsvis 10 % og 15 %, så meget mere som det nyttige og pålidelige geografiske informationssystem allerede siden den 1. november 2003 har været i kraft for olivenproduktionssektoren i Grækenland (GIS Oliven) som det grundlæggende kontrolinstrument for hele ordningen med produktionsstøtte til olivenolie, og dyrkningserklæringerne bliver udtømmende kontrolleret, ligesom olivenproduktionen og olivenmøllerne bliver kontrolleret.

For det andet har sagsøgeren gjort gældende, at: a) Kommissionens beslutning ikke har noget gyldigt og tilstrækkeligt retsgrundlag for at forhøje korrektionen på grund af en gentagelse; den betydning, som Kommissionen tillægger dette begreb, er fejlagtig, eftersom det er åbenlyst, at der ikke har foreligget gentagne mangler; og de gentagne overtrædelser, som Kommissionen formoder har fundet sted, bygger på en fejlagtig forudsætning, eftersom Kommissionen tillægger dette begreb en ukorrekt betydning, og heraf udleder en åbenbart fejlagtig vurdering af de påståede gentagne mangler fra det tidspunkt, hvor det grundlæggende kontrolinstrument for ordningen (GIS Oliven) allerede var i kraft, b) Kommissionen har anlagt et fejlagtigt skøn af de faktiske omstændigheder, eftersom forhøjelsen af korrektionen fra 10 % for perioden 2003 til 2004 til 10 % for perioden 2004 til 2005 under alle omstændigheder er ulovlig og uberettiget, eftersom der i ovennævnte tidsrum fandt adskillige forbedringer og stadige opdateringer af GIS Oliven sted, og ikke alene forringedes kontrolsystemet således ikke, men det blev væsentligt forbedret.

Hvad angår korrektionerne for sektoren for finansieringsudgifterne til GIS Oliven har sagsøgeren for det første anført, at der ikke er noget gyldigt retsgrundlag for den finansielle korrektion for anlægsudgifterne for GIS Oliven, eftersom de midler, der var afsat til dets oprettelse, var fratrukket den støtte, der tilkom de græske producenter; den manglende anerkendelse af udgifterne udgør en uberettiget berigelse for EUGFL og en dobbelt finansiel sanktion, da alle de afholdte udgifter under alle omstændigheder er støtteberettigede, så længe det hverken overstiger det af Kommissionen godkendte budget eller det samlede beløb, der er fratrukket de græske producenter, idet det afgørende tidspunkt for at vurdere, om en udgift er lovlig eller ej, er tidspunktet for overtagelsen af den retlige forpligtelse eller for dens gennemførelse, og ikke tidspunktet for anmeldelsen af udgiften.

For det andet har sagsøgeren gjort gældende: a) en tilsidesættelse af proportionalitetsprincippet vedrørende de udgifter, som beløber sig til 2 920 191,03 EUR i forbindelse med tillægskontrakter, og b) det fejlagtige skøn af de faktiske omstændigheder vedrørende udgifterne i forbindelse med kontrakt nr. 5190/ES/2003.

I forbindelse med korrektionen for sektoren for direkte støtte (agerbrugsområde) har sagsøgeren for det første gjort gældende, at: a) Der er ikke noget gyldigt retsgrundlag for anvendelse af de gamle retningslinjer, som fastsatte bestemte fastsatskorrektioner, på den nye fælles landbrugspolitik (FLP) og på den nye enkeltbetalingsordning, og b) anvendelsen af disse retningslinjer alvorligt tilsidesætter proportionalitetsprincippet.

For det andet har sagsøgeren gjort gældende, at Kommissionen har anlagt et fejlagtigt skøn af de faktiske omstændigheder: a) i forhold til de påståede mangler ved LPIS-GIS, b) i forhold til den omstændighed, at det har vist sig ved sammenligning af data fra LPIS-GIS, der blev anvendt for ansøgningsåret 2007, med data fra det komplette og pålidelige LPIS-GIS-system fra 2009, hvilket Kommissionen konstaterede ved en kontrolundersøgelse på stedet, at forskellene og manglerne er minimale og ikke overstiger 2 %, og derfor bør ingen korrektion overstige denne procentsats, og c) i forhold til de påståede mangler ved den administrative kontrol, krydskontrol og kontrol på stedet og ved kvaliteten af disse kontroller, og især den påståede manglende opmåling af græsarealer og den påståede forsinkelse i udførelsen af kontrolundersøgelser på stedet, når de adskillige forbedringer, der blev foretaget i ansøgningsåret 2007, burde have ledt til, at Kommissionen ikke pålagde nogen korrektion.

Afslutningsvis har sagsøgeren gjort en urigtig fortolkning og anvendelse af artikel 33 i forordning nr. 1290/05 (1) gældende i forhold til korrektionen for udgifterne vedrørende foranstaltningerne til udvikling af landdistrikterne.

(1) Rådets forordning (EF) nr. 1290/2005 af 21. juni 2005 om finansiering af den fælles landbrugspolitik.